b'\n_START_ARTICLE_\nJohn Coltrane\n_START_PARAGRAPH_\nD\xc5\xbeonas Koltreinas (John Coltrane, 1926 m. rugs\xc4\x97jo 23 d. \xe2\x80\x93 1967 m. liepos 17 d.) \xe2\x80\x93 amerikie\xc4\x8di\xc5\xb3 d\xc5\xbeiazo saksofonininkas ir kompozitorius._NEWLINE_Vienas svarbiausi\xc5\xb3 d\xc5\xbeiazo atlik\xc4\x97j\xc5\xb3, nors k\xc5\xabr\xc4\x97 santykinai trumpai (1955\xe2\x80\x931967 m.), ta\xc4\x8diau padar\xc4\x97 did\xc5\xbeiul\xc4\x99 \xc4\xaftak\xc4\x85 d\xc5\xbeiazo muzikai ir jos raidai. D\xc5\xbe. Koltreinas grojo tenoro ir soprano saksofonais, jo atliekami ir komponuojami k\xc5\xabriniai vyravo nuo Bebop iki Free Jazz stili\xc5\xb3. Koltreinas padar\xc4\x97 \xc4\xaftak\xc4\x85 nesuskai\xc4\x8diuojamam kiekiui muzikant\xc5\xb3 ir teb\xc4\x97ra vienas i\xc5\xa1 reik\xc5\xa1mingiausi\xc5\xb3 tenoro saksofonist\xc5\xb3 d\xc5\xbeiazo istorijoje.\n_START_SECTION_\nBiografija\n_START_PARAGRAPH_\nD\xc5\xbeonas Koltreinas gim\xc4\x97 Hamlete, \xc5\xa0iaur\xc4\x97s Karolinoje 1926-\xc5\xb3 met\xc5\xb3 rugs\xc4\x97jo 23 d. ir u\xc5\xbeaugo High Point\xe2\x80\x99e \xe2\x80\x93 \xc5\xa0iaur\xc4\x97s Karolinos regione Piedmont Triad. 1938 m. kas kelis m\xc4\x97nesius vienas po kito mir\xc4\x97 Koltreino teta, seneliai ir t\xc4\x97vas, palikdami D\xc5\xbeon\xc4\x85 su motina ir artimu pusbroliu. 1943-\xc5\xb3j\xc5\xb3 bir\xc5\xbeel\xc4\xaf Koltreinas persik\xc4\x97l\xc4\x97 \xc4\xaf Filadelfij\xc4\x85, o 1945-siais \xc4\xafstojo \xc4\xaf Laivyn\xc4\x85, kur grojo Laivyno d\xc5\xbeiazo grup\xc4\x97je. 1946-siais sugr\xc4\xaf\xc5\xbe\xc4\x99s \xc4\xaf paprast\xc4\x85 civilin\xc4\xaf gyvenim\xc4\x85, Koltreinas prad\xc4\x97jo d\xc5\xbeiazo teorijos studijas su gitaristu ir kompozitoriumi Dennis Sandole. \xc5\xa0itaip D\xc5\xbeonas prad\xc4\x97jo savo karjer\xc4\x85, \xc4\x97m\xc4\x99sis groti tenoro saksofonu Eddie Vinson Grup\xc4\x97je.\n_START_SECTION_\nPirmieji k\xc5\xabriniai\n_START_PARAGRAPH_\nKoltreinas suk\xc5\xabr\xc4\x97 savo pirm\xc4\x85j\xc4\x85 grup\xc4\x99, kvartet\xc4\x85, 1960-siais, specialiai pasirodymui D\xc5\xbeiazo Galerijoje, Niujorke. Po labai ilg\xc5\xb3 apsvarstym\xc5\xb3, grup\xc4\x97s sud\xc4\x97tis susiformavo i\xc5\xa1 pianisto McCoy Tyner, Steve Davis ir b\xc5\xabgnininko Elvin Jones. Tyner\xe2\x80\x99is, i\xc5\xa1 Filadelfijos, buvo ilgametis Koltreino draugas ir jiedu sutar\xc4\x97, kad pianistas prisijungs prie Koltreino tada, kai bus pasireng\xc4\x99s nuolatiniam darbui su juo. \xc4\xaera\xc5\xa1yti tuo pa\xc4\x8diu metu buvo ir v\xc4\x97liau i\xc5\xa1leisti albumai "Coltrane\'s Sound" ir "Coltrane Plays The Blues". Pirmasis Koltreino \xc4\xafra\xc5\xa1as su nauj\xc4\x85ja grupe buvo ir jo debiutas grojant soprano saksofonu. Tai buvo labai s\xc4\x97kmingas k\xc5\xabrinys \xe2\x80\x93 "My Favorite Things".'